**Peter Mueller** (s. 14. huhtikuuta 1988 Bloomington, Minnesota) on yhdysvaltalainen jääkiekkohyökkääjä. Hän on pelannut urallaan myös NHL:n Phoenix Coyotesissa, Colorado Avalanchessa ja Florida Panthersissa sekä Kloten Flyersissa Sveitsin pääsarjassa ja Malmö Redhawksissa Ruotsin SHL:ssä.

Ura
---

### Juniorivuodet

Ennen ammattilaisuraansa Mueller oli kaksi vuotta mukana Yhdysvaltain jääkiekkomaajoukkueen kehitysohjelmassa (USNTDP), minkä jälkeen hän pelasi vuodesta 2005 vuoteen 2007 Everett Silvertipsissä juniorisarja WHL:ssä. Kaudella 2005–2006 hän oli Silvertipsin neljänneksi paras pistemies ja toiseksi paras maalintekijä, kaudella 2006–2007 toiseksi paras pistemies ja neljänneksi paras maalintekijä. Vuonna 2006 Mueller palkittiin WHL:n vuoden tulokkaan palkinnolla Jim Piggott Memorial Trophylla ja 2007 hänet valittiin liigan läntisen konferenssin ensimmäiseen tähdistökentälliseen sekä Canadian Hockey Leaguen toiseen tähdistökentälliseen.

### NHL-ura

Phoenix Coyotes  varasi Muellerin kahdeksannella vuorolla NHL:n varaustilaisuuden 2006 ensimmäisellä kierroksella. Hän aloitti NHL:ssä vuotta myöhemmin, kaudella 2007–2008. Mueller pelasi ensimmäisen NHL:n runkosarjaottelunsa 4. lokakuuta 2007, jolloin Coyotes kohtasi kotiottelussa St. Louis Bluesin. Ensimmäisen NHL-pisteensä hän teki viidennessä ottelussaan, 18. lokakuuta 2007, jolloin Coyotes pelasi kotiottelun Edmonton Oilersia vastaan. Mueller teki 1–1-tasoitusmaalin ottelussa, joka päättyi Oilersin voittoon maalein 4–2.

Mueller pelasi tulokaskaudellaan 81 runkosarjaottelua ja teki 22 maalia sekä antoi 32 maalisyöttöä. Hän oli joukkueensa kolmanneksi paras pistemies ja maalintekijä Shane Doanin ja Radim Vrbatan jälkeen. NHL-tulokkaiden pistepörssissä hän sijoittui neljänneksi ja tulokkaiden maalipörssissä toiseksi Jonathan Toewsin jälkeen. Hän pelasi Coyotesissa vielä kauden 2008–2009 sekä osan kaudesta 2009–2010. Maaliskuussa 2010 Mueller kaupattiin Colorado Avalancheen yhdessä Kevin Porterin kanssa. Vaihdossa Coyotes sai hyökkääjä Wojtek Wolskin.

Syyskuussa 2010 Mueller sai NHL:n harjoitusottelussa aivotärähdyksen, joka piti hänet sivussa koko kauden 2010–2011. Tätä ennen hän oli ollut pelaamatta aivotärähdysten vuoksi seitsemän ottelua tammi-helmikuussa 2009 ja kymmenen ottelua, joista kuusi pudotuspeleissä, huhtikuussa 2010. Hän oli sivussa aivotärähdyksen jälkioireiden vuoksi myös puolet kaudesta 2011–2012, kunnes teki paluun tammikuussa 2012. Colorado Avalanche ei tarjonnut hänelle jatkosopimusta kesäkuun 2012 loppuun mennessä, mikä tarkoitti sitä, että hänestä tuli rajoittamaton vapaa pelaaja. Mueller teki heinäkuussa 2012 yksivuotisen sopimuksen Florida Panthersin kanssa.

Työsulun lyhentämän NHL-kauden 2012–2013 jälkeen Muellerista tuli jälleen rajoittamaton vapaa pelaaja. Syyskuussa 2013 hän teki yksivuotisen sopimuksen sveitsiläisseura Kloten Flyersin kanssa. Klotenissa hän teki 24 maalia ja voitti Sveitsin pääsarjan maalintekijätilaston. Heinäkuussa 2014 Mueller teki yhden vuoden mittaisen sopimuksen NHL-seura St.Louis Bluesin kanssa. Sopimuksen arvoa ei kerrottu julkisuuteen, mutta se on kaksisuuntainen. Mueller ei mahtunut Bluesin NHL-kokoonpanoon, vaan hänet oltaisiin pudetotettu ennen kauden alkua farmiseuraan. Mueller ja Blues purkivat tämän jälkeen sopimuksensa, jotta Mueller pääsi palaamaan takaisin Eurooppaan ja Kloteniin.

Pelattuaan kaksi kautta Klotenissa Mueller teki vuoden sopimuksen SHL-seura Malmö Redhawksin kanssa. Ruotsista Mueller palasi kaudeksi 2016–2017 Pohjois-Amerikkaan. Hän oli ensin koesopimuksella Boston Bruinsissa mutta teki lopulta sopimuksen AHL-seura Providence Bruinsin kanssa.

### Maajoukkue

Mueller on edustanut Yhdysvaltoja jääkiekon aikuisten arvokilpailuissa kerran, maailmanmestaruuskilpailuissa 2008. Hän pelasi Kanadassa pelatussa turnauksessa seitsemän ottelua ja keräsi neljä syöttöpistettä.

Lähteet
-------

* Peter Mueller *Elite Prospects*. Everysport Media Group AB.  (englanniksi)
* Peter Mueller Legends of Hockey -sivustolla (englanniksi)

### Viitteet

1. 1 2 3 4  Elite Prospects
2. 1 2 3  Legends of Hockey
3. ↑  2005–06 Everett Silvertips roster and statistics *hockeydb.com*. Viitattu 12.7.2012. (englanniksi)
4. ↑  2006–07 Everett Silvertips roster and statistics *hockeydb.com*. Viitattu 12.7.2012. (englanniksi)
5. ↑  Lynch, Chad: COYOTES DOUBLED UP BY EDMONTON, 4-2 *PhoenixCoyotes.com*.  18.10.2007. Viitattu 12.7.2012. (englanniksi)[vanhentunut linkki]
6. ↑  PETER MUELLER'S ROOKIE REWIND *PhoenixCoyotes.com*.  6.6.2008. Viitattu 12.7.2012. (englanniksi)
7. ↑  2007–08 Phoenix Coyotes roster and statistics *hockeydb.com*. Viitattu 12.7.2012. (englanniksi)
8. ↑  NHL:n tulokkaiden pistepörssi 2007–2008 *NHL.com*. Viitattu 12.7.2012. (englanniksi)
9. ↑  NHL:n tulokkaiden maalipörssi 2007–2008 *NHL.com*. Viitattu 12.7.2012. (englanniksi)
10. ↑  Peter Mueller *TSN.ca*. Viitattu 12.7.2012. (englanniksi)
11. ↑  Dater, Adrian: Avalanche pass on offer for forward Peter Mueller *The Denver Post*.  25.6.2012. Viitattu 12.7.2012. (englanniksi)
12. ↑  Peter Mueller inks one-year deal with Florida Panthers *Sporting News*.  11.7.2012.  Arkistoitu 17.7.2012. Viitattu 12.7.2012. (englanniksi)
13. ↑  Stubits, Brian: Peter Mueller signs one-year deal with club in Switzerland *CBSSports.com*.  6.9.2013. Viitattu 16.9.2013. (englanniksi)
14. ↑  Mueller, Blues mutually agree to terminate contract *NHL.com*.  8.10.2014. National Hockey League. Viitattu 1.5.2017. (englanniksi)
15. ↑  Peter Mueller zurück bei Kloten  10.10.2014. SRF. Viitattu 1.5.2017. (saksaksi)
16. ↑  Emelie Fredriksson: Peter Mueller till Malmö Redhawks  12.8.2015. Aftonbladet. Viitattu 1.5.2017. (ruotsiksi)

Aiheesta muualla
----------------

* Peter Mueller The Internet Hockey Databasessa (englanniksi)